LAMENTU
(de unu ‘etzu refudadu)

………E adduro galu inoghe, 
affraigadu a s’appittu,
isfozende calendarios de ammentu, 
in s’ impeire lentu, fittianu
de dies coppiolas* randinadas de dolu,
a manu tenta cun briones de isettu, 
pro aunzare colores de eranu 
in custu coro istraccu, farrascadu** 
de peraulas chena oghe, 
e dimandas mai torradas.

A cua cua cun dunu disizu 
trazo sa bertula ‘e sa vida, 
chi no cheret illebiare, 
chertorende in caras de luna 
s’upa de un’isposa cumprida,
innanti ‘e tempus mancada, 
isperiende una recuida de fizu, 
e unu saludu de poder arribare.

E abbarro a sa sola,  
suspidore de ispera, 
a bisare unu carignu refudadu ,
arreschidu in francas de olvidu, 
e a pintare cucurumeddos 
chi pius apo a faghere, 
istirende su peuttu incanidu 
in sa veridade chi ognora mi dolet.

  *  sempre uguali
                                                        
  **graffiato